Anwar: The Untold Story Masih Bertahan Hingga Minggu Ke-5, Tetapi Berapakah Kutipannya?
Semasa hari pertama tayangannya, filem biopik Anwar: The Untold Story telah membuatkan orang ramai kagum apabila mengutip RM1juta.  Namun selepas seminggu, segalanya menjadi senyap kerana tiada sebarang pengumuman mengenai jumlah kutipan pada minggu pertama. Kebiasaannya, filem terkenal tanah air pasti akan mengumumkan jumlah kutipan pada minggu pembukaan dan seterusnya – sebagai salah satu langkah promosi – tetapi tidak bagi Anwar: The Untold Story, yang terus menyepi selepas mengumumkan kutipan hari pertamanya.  Terbaru, Anwar: The Untold Story difahamkan telah memasuki minggu kelima tayangannya, dan dikatakan mendapat sambutan dari pelbagai lapisan umur dan masyakat.  Malah penerbit filem ini juga berkata “ia adalah pencapaian yang sangat luar biasa,” (melalui Harian Metro) merujuk kepada kejayaan filem itu bertahan selama lima minggu di pawagam dan mendapat sambutan dari pelbagai lapisan penonton, termasuk kanak-kanak.  “ia adalah pencapaian yang sangat luar biasa,” Tidak dinafikan, jika melihat senarai tayangan harian di atas talian, filem Anwar: The Untold Story masih lagi memiliki slot tayangan di beberapa pawagam. Tidak banyak, tetapi masih ada, sekaligus menyokong kenyataan penerbit.  Cuma yang menjadi persoalan dikalangan penonton, berapa kutipan terkini filem tersebut? dan adakah kutipan filem ini sudah berjaya melepasi kos pembikinan yang mencecah RM10 juta?  Apapun, jika sudah bertahan sehingga lima minggu, mungkin Anwar: The Untold Story telah mengumpul lebih RM1 juta. Mungkin RM3 juta, atau RM5 juta, siapa tahu? Bagi yang tidak berkesempatan menonton filem ini, jangan bimbang kerana ia akan memasuki Astro First pada 1 Julai ini. Penerbit juga difahamkan akan membawa filem ini keluar negara, termasuklah Indonesia. Memandangkan sebilangan besar krew filem ini berasal dari Indonesia, dan secara teknikal ia adalah filem Indonesia, Anwar: The Untold Story mungkin tidak menghadapi masalah untuk cuba mencari kejayaan box office disana.  Anwar: The Untold Story mengisahkan perjuangan menentang rasuah Datuk Seri Anwar Ibrahim sewaktu memangku jawatan Timbalan Perdana Menteri di era Tun Dr. Mahathir Mohamad. 